Juwelier in Meadowridge beroofDie bende het laatoggend op die winkel toegeslaan en vertoonkaste stukkend geslaan om die juwele te gryp. (Foto: SA Polisie) ŉ Bende gewapende rowers het chaos in ŉ juwelierswinkel in Meadowridge, Kaapstad, agtergelaat nadat hulle Dinsdag op die winkel toegeslaan en die plek geplunder het. Volgens die polisie het die groep mans kort na 11:00 by die winkel in die Meadowridge Park n Shop-winkelsentrum ingekom en hulle as klante voorgedoen. Een van die verdagtes het die personeel daarna met ŉ vuurwapen gedreig om kontant te oorhandig. “Die ander twee verdagtes het die glasvertoonkaste begin stukkend kap en juwele in ŉ swart sak gepak. ŉ Vierde verdagte het by die ingang van die winkel wag gestaan. Onafhanklike ooggetuies beweer nóg ŉ verdagte het in die parkeerterrein en by die pad wag gehou,” het die polisie gesê. Die bende het glo in ŉ silwer motor, waarvan die registrasienommers vervals is, gevlug. “Geen skote is geskiet nie en geen beserings is aangemeld nie.” Dit is nie bekend wat die waarde van die gesteelde juweliersware is nie. Die Dieprivier-polisie ondersoek die voorval, maar die bende is steeds soek. Die polisie doen ’n beroep op die publiek om inligting rakende die voorval by sers. Vuyo Mqhwayi (021 710 7308) of die Stop Misdaad-nommer by 08600 10111 aan te meld.